ועדת הכספים, כנסת 20, פרוטוקול מספר 1163, 2018-11-14 09:30

משה גפני: אנחנו עוברים לסעיף שינויים בתקציב לשנת 2018.

משה גפני: מספר הפניות: 176-175 – התקשוב הממשלתי.

חזי כהן: אני מאגף התקציבים.

חזי כהן: הפנייה התקציבית נועדה לתגבור סעיף 83 בסך של 25,076 אלפי שקלים בהוצאה נטו בסך של 14 מיליון שקלים בהרשאה להתחייב.

חזי כהן: השינויים בפנייה הם תגבור תקציב רשות התקשוב הממשלתית בסך של 59 מיליון שקלים ו-14 מיליון בהרשאה להתחייב, לצורך הפרויקטים השונים לדיגיטציה בממשלה, וביניהם האזור האישי לאזרח, פיתוח ותחזוקה של שירותים מקוונים, מערכת הזדהות ממשלתית, כניסת עמדות שירות, הקמת שדרת המידע הממשלתי, פיתוח יישומים מבוססי קוד פתוח והנגשת מאגרים לציבור.

משה גפני: יש שאלות על ההעברה הזאת?

משה גפני: אתם מצביעים בעד התקשוב או שאני צריך לגייס?

מיקי לוי: אתה לא צריך.

מיקי לוי: היום אני לארג' איתך.

משה גפני: לגופו של עניין.

משה גפני: אני חושב שזאת העברה שהיא חשובה ואין בה גם דברים ששנויים במחלוקת.

מיקי לוי: חשוב, חשוב.

משה גפני: מי בעד אישור הפניות ירים את ידו.

משה גפני: בעד אישור פניות 176-175 – פה אחד

משה גפני: נמנעים – אין

משה גפני: הפניות אושרו.

מיקי לוי: למה פרויקט "ישראל דיגיטלית" הופסק במעלה אדומים?

מיקי לוי: מישהו יודע להשיב לי.

קריאה: זה של המשרד לשוויון חברתי.

מיקי לוי: נבדוק את זה.

מיקי לוי: תודה.

מיקי לוי: אגב, שווי חברת אל-על הוא 528 מיליון שקל, נכון לאתמול.

מיקי לוי: יכולנו לקנות את כל אל-על ולא את המטוס.

משה גפני: פניות 202-200 – דיור ממשלתי.

שני מנדל לאופר: אני מאגף התקציבים.

שני מנדל לאופר: השינוי המבוקש הוא העברת סכום של 10,371,000 בהוצאה ו-30 מיליוני שקלים בהרשאה להתחייב לסעיף 51 – הדיור הממשלתי.

שני מנדל לאופר: הפנייה נועדה לתקצב את חברת "דירה להשכיר" עבור תכנון קרקעות לפי התקדמות הביצוע בפועל, וגם תשלום עבור פרסום, מימון וניהול קולות קוראים לבניית מעונות הסטודנטים על ידי החברה.

שני מנדל לאופר: החברה פרסמה קולות קוראים לבניית מעונות סטודנטים וכעת היא מבקשת את התשלום עבור זה.

משה גפני: העברתם לנו את היישובים שבהם זה מתקיים?

שני מנדל לאופר: כן.

שני מנדל לאופר: ביקשו פירוט.

שני מנדל לאופר: פירטנו גם את תנאי הסף ואת הסיוע הכספי שהתקבל ועקרונות הבקשה.

שני מנדל לאופר: סך הבקשות הזוכות היו תשע.

שני מנדל לאופר: הזוכים הם בן גוריון – שני פרויקטים שם, בר אילן, תל אביב והטכניון.

שני מנדל לאופר: גם רשויות מקומיות הורשו לגשת יחד עם מוסדות להשכלה גבוהה.

שני מנדל לאופר: שם זכו נתניה יחד עם המכללה האקדמית נתניה, ראשון לציון וקצרין.

משה גפני: יש שאלות?

משה גפני: אתם מורידים מהפנייה הזאת ממנהל המל"ג והוות"ת.

שני מנדל לאופר: נכון.

שני מנדל לאופר: התקצוב עבור המעונות מגיע, בין היתר, גם מהמל"ג ומהוות"ת.

משה גפני: אתם מורידים משם?

משה גפני: הם מסכימים לזה?

שני מנדל לאופר: כן, זה ההסכם שנחתם.

משה גפני: היא פשוט מגיעה אליי היום.

משה גפני: היא תצעק עליי.

משה גפני: התרגלתי הבוקר שצועקים עליי.

שני מנדל לאופר: זה פרויקט שהם ביקשו במסגרת הסיכום עם חברת "דירה להשכיר".

שני מנדל לאופר: הם מעבירים מימון למעונות סטודנטים.

משה גפני: שלא תהיה טעות, אני לא מתרגש מזה שצועקים עליי, במיוחד כשזה פוליטי, להגיד למישהו שהוא צעק עליי.

משה גפני: האמת היא שבמשטר רגיל הוא לא היה יכול יותר להיכנס לכנסת.

מיקי לוי: אני נעלבתי בשבילך.

מוסי רז: זה מה שהיה בעבר כשצעקו על חבר כנסת.

מוסי רז: לא כל שכן יושב-ראש ועדה.

משה גפני: רבותי, בסדר?

משה גפני: מתנגדים לזה?

משה גפני: מי בעד?

משה גפני: בעד אישור פניות 202-200 – פה אחד

משה גפני: נמנעים – אין

משה גפני: פניות 202-200 אושרו.

משה גפני: פנייה מס' 206 – שיכון.

שני מנדל לאופר: הפנייה נועדה לתקצב סך של 207 מיליוני שקלים בהרשאה להתחייב עבור תכנון עבודות פיתוח לבנייה במסגרת משק כספי סגור לביצוע ישיר.

שני מנדל לאופר: השינוי נועד לתקצב סך של 588 מיליוני שקלים בהרשאה להתחייב עבור ביצוע עבודות פיתוח כנגד הכנסות שהתקבלו והתקדמות הביצוע בפועל.

שני מנדל לאופר: גם עבור תקצוב של 72 מיליוני שקלים לביצוע עבודות "ישן מול חדש" במרקם כנגד הכנסות והתקדמות הביצוע בפועל.

שני מנדל לאופר: גם עבור שיקום שכונות ותשתיות ותיקות, סכום של כ-29 מיליוני שקלים בהרשאה להתחייב לשיקום שכונות חברתי ופרויקט התייעלות אנרגטית בשכונות שיקום.

שני מנדל לאופר: השינוי נועד לתקצב גם סך של 70 מיליון שקלים בהרשאה להתחייב עבור בניית מוסדות ציבור בהתאם להחלטת מועצת מקרקעי ישראל בנושא, שממומנים מהיטלי פיתוח הנגבים מהכנסות משיווק וגם עבור תקצוב של 120 מיליוני שקלים בהרשאה להתחייב עבור רכישת דירות לזכאים שממתינים לדיור ציבורי, כנגד הכנסות שיתקבלו והכנסות נוספות שצפויות להתקבל בשנת התקציב הזאת.

מוסי רז: יש פירוט של היישובים?

משה גפני: כן, יש בהשלמות.

משה גפני: בדברי ההסבר.

שני מנדל לאופר: יש את הפירוט שביקשתם לעניין מוסדות הציבור.

שני מנדל לאופר: היו שתי השלמות.

שני מנדל לאופר: אנחנו מבקשים תוספת של 70 מיליוני שקלים כנגד הכנסות שהתקבלו.

שני מנדל לאופר: ההחלטה של מועצת מקרקעי ישראל קובעת כי מוסדות ציבורי יהיו, בין היתר, מעונות יום, מתנ"סים ואולמות.

שני מנדל לאופר: הביצוע במספר המוסדות שייבנו הוא בתיאום עם הרשויות.

שני מנדל לאופר: מספר המוסדות אינו ידוע בשלב הזה, אבל המיקומים כמובן כן.

שני מנדל לאופר: בין היתר נכללים היישובים הבאים: בית שמש, טירת הכרמל, נהריה, ירושלים, קריית שמונה, מגדל העמק, דבורייה, נצרת קצרין ועוד.

מוסי רז: מי זה ה"עוד"?

שגית אפיק: זה בהשלמה השנייה, עמ' 18 בחוברת.

שגית אפיק: שיר ביקשה הרחבה לעניין מימון מוסדות הציבור.

שגית אפיק: פסקה שנייה בעמ' 18 בחוברת.

שגית אפיק: היא לא רשמה את כל היישובים.

משה גפני: לפי מה מחליטים בית שמש, טירת הכרמל?

משה גפני: זאת השאלה של מוסי רז.

משה גפני: לפי מה מחליטים על "וכדומה"?

יוסי שבת: אני מנהל אגף תקציבים, משרד הבינוי והשיכון.

יוסי שבת: הכסף הזה מתנהל בעצם במשק סגור.

יוסי שבת: המדינה משווקת קרקע באופן שוטף בכל הארץ ומקבלת הכנסות מהיזמים על הקרקע ועל עבודות פיתוח.

יוסי שבת: את הכסף של עבודות פיתוח אנחנו מוציאים לעבודות פיתוח וחלק מהכסף מועבר למוסדות ציבור כי כל רשות אומרת: אתם מביאים לי אוכלוסייה חדשה?

יוסי שבת: אנחנו רוצים שתתקצבו את מוסדות הציבור הקיימים וגם ישן מול חדש.

יוסי שבת: אלה בעצם ההעברות שאתם רואים ואנחנו פירטנו את היישובים האלה בהתאם לפעילות שמתקיימת כרגע.

יוסי שבת: בסופו של דבר מדובר בכל הארץ וזה בהתאם להצלחות של שיווקים.

מוסי רז: ה-558 מיליון מתייחסים רק ליישובים הללו?

יוסי שבת: כן, אלו היישובים הגדולים.

יוסי שבת: רשמנו לכם את היישובים הגדולים כי יש עוד הכנסות מאוד קטנות שהן פחות רלוונטיות.

יוסי שבת: אלה היישובים הבולטים.

משה גפני: כלומר, אנחנו מדברים על כאלה שיש שם שיווקים?

יוסי שבת: נכון.

משה גפני: יש הכנסות ועם ההכנסות האלה משתמשים במשק כספי סגור.

יוסי שבת: כן.

יוסי שבת: חלק מההכנסות בתוך המשק הכספי הסגור הולכות לביצוע מוסדות ציבור וחלק לישן מול חדש.

יוסי שבת: הכול נעשה בתיאום עם הרשויות.

משה גפני: בסדר.

משה גפני: מי בעד?

משה גפני: מי נגד?

משה גפני: בעד אישור פנייה 206 – פה אחד

משה גפני: נמנעים – אין

משה גפני: הפנייה של השיכון אושרה.

משה גפני: פניות 209-207.

ביין ותד: אני מאגף התקציבים.

ביין ותד: הפנייה התקציבית נועדה לתקצב את משרד הפנים בסך של 30,080,000 שקלים בהוצאה וסך של 28 מיליון שקל בהרשאה להתחייב.

ביין ותד: המשרד מממן במזומן הרשאה להתחייב שניתנה בעבור רציפות תפקודית ברשויות המקומיות בעת חירום; היערכות משרד הפנים לרפורמה ברישוי עסקים, שעברה ביוני 2018, וזאת לאחר הנחת חוק התקציב לשנים 2018-2017; מימון סך של 19 מיליון שקלים עבור תשלום חברי ועדת קלפי בבחירות לרשויות המקומיות.

ביין ותד: זאת חקיקה שעברה כבר ביולי 2018 ואחרי הנחת התקציב; הרשאה להתחייב למבני דת לעדות לא יהודיות.

משה גפני: לפני שאת ממשיכה, אתם ידעתם שיהיו בחירות לרשויות.

משה גפני: אלה לא בחירות לכנסת.

משה גפני: בחירות לכנסת, יכול להיות שמקדימים אותן או מאריכים אותן.

משה גפני: בחירות לרשויות הן במועד קבוע.

ביין ותד: נכון, אבל החקיקה לא הייתה קיימת כשהתקציב אושר ל-2018-2017.

ביין ותד: זאת הצעת חוק חדשה מיולי 2018.

משה גפני: שמשלמים למשקיפים?

ביין ותד: תשלום לחברי ועדת קלפי.

משה גפני: מה שקודם לא שילמו.

ביין ותד: קודם לא שילמו.

ביין ותד: עכשיו משלמים שליש מהעלות ובבחירות הבאות ישלמו את העלות המלאה.

משה גפני: זאת אומרת שבזמן שאושר התקציב, לא הייתה הוצאה כזאת בגלל שהחוק לא חייב לשלם להם תשלום.

משה גפני: עכשיו יש חובה בחוק, שהוא חוק חדש, לשלם שליש עכשיו ובהמשך להוסיף את התוספת לתשלום שלהם.

ביין ותד: נכון.

ביין ותד: וזה עולה 19 מיליון שקל לקופת המדינה.

מוסי רז: מה זה העברה למאגר הביומטרי?

מוסי רז: לאיזה צורך זה?

ביין ותד: המאגר הביומטרי עבר את החוק הביומטרי וצריך שהמאגר הביומטרי ייערך לשנים 2019, 2020, 2024.

ביין ותד: כדי לא לפספס את הזמנים נתנו הרשאה להתחייב לאפשר למשרד הפנים כן להאריך את ההתקשרות שלו ויהיה ערוך כבר בשנת 2019 עד 2024.

מוסי רז: איך האבטחה של האתר שלהם?

מוסי רז: זה משהו כמו האתר של משרד הפנים שבבחירות המוניציפליות קרס בכל רגע?

ליאת פרוינד: אני תקציבנית משרד הפנים.

ליאת פרוינד: אני אבהיר שהרשות הביומטרית היא רשות נפרדת ממשרד הפנים וכל המחשוב שלה נפרד.

ליאת פרוינד: זה מאגר אחר.

עמר בר-לב: זאת בשורה טובה.

מוסי רז: אני לא יודע אם טובה או רעה.

עמר בר-לב: במשרד הפנים ראינו מה יצא.

מוסי רז: אנחנו יודעים שמשרד הפנים לא יודע לעשות אתר.

עמר בר-לב: לכן זאת בשורה טובה.

עמר בר-לב: זה אומר שזה לא יהיה יותר גרוע, כנראה.

משה גפני: זאת רשות נפרדת.

מוסי רז: ראינו שבתקופה האחרונה הוצאו סכומי עתק על אתרים שלא בדיוק תפקדו, כאן מדובר על דבר הרבה יותר רגיש מאשר תוצאות בחירות.

מוסי רז: איך אנחנו יכולים לדעת שיש פיקוח על הכסף שאנחנו מעבירים?

ליאת פרוינד: אני אסביר.

ליאת פרוינד: הרשות הביומטרית היא פרויקט לאומי והיא נמצאת בפיקוח של התקשוב הממשלתי.

ליאת פרוינד: היא מערכת נפרדת לחלוטין, יחידת סמך בעצם.

משה גפני: אני אסביר לך את זה באופן פרקטי.

משה גפני: אנחנו מאשרים את ההעברה של הכסף.

משה גפני: ההעברה של הכסף הולכת למשרד הפנים או הולכת לרשות הביומטרית?

ליאת פרוינד: לרשות הביומטרית.

משה גפני: לשם זה הולך ישירות?

ליאת פרוינד: לשם היא הולכת ישירות להתקשרות לליבת המאגר הביומטרי.

ליאת פרוינד: אני אבהיר שהחלק שקרס, אגב, עלה רק 60,000 שקלים.

ליאת פרוינד: זה חלק שנבנה לא פשוט, מאוד מהר.

מוסי רז: זה כמו להגיד שבמטוס קרס רק הבורג שעולה שקל, אבל המטוס התרסק.

ליאת פרוינד: תוצאות הבחירות פורסמו באמת לאחר מכן, ולא בזמן אמת.

מוסי רז: בסדר.

מוסי רז: אני מסכים שזה פחות חשוב מהנושא של המאגר הביומטרי.

משה גפני: פרסום תוצאות הבחירות תלוי בהעברה הזאת?

ליאת פרוינד: לא, אין קשר.

משה גפני: אני מצביע.

משה גפני: מי בעד אישור הפניות, ירים את ידו.

משה גפני: נגד – אין

משה גפני: פניות 209-207 נתקבלו.

משה גפני: הפניות אושרו, תודה רבה לכם.

משה גפני: אנחנו עוברים לעודפים – בקשה מס' 17006.

משה גפני: זאת לא העברה תקציבית אלא זה עודף.

שירה עמיאל: אני מאגף התקציבים.

שירה עמיאל: הפנייה נועדה להעברת עודפים בסך 11,056,000 שקלים לסעיף 17, תיאום הפעולות בשטחים, משנת הכספים 2017 לשנת הכספים 2018.

שירה עמיאל: מדובר בהעברה של 12% מהעודפים לאחר ש-80% מהעודפים הועברו כבר בפנייה קודמת לפני מספר חודשים.

שירה עמיאל: אפשר לפרט על היווצרות העודפים כמפורט בפנייה.

מוסי רז: לצורך מה זה?

שירה עמיאל: מדובר בעודפים מחויבים, בעצם בכספים שבתקציב 2017 חויבו לצורך פעילויות מסוימות, למשל חוזים שהם שנתיים מחודש יוני עד חודש יוני.

מוסי רז: את מסבירה לי הסבר טכני.

מוסי רז: מה עושים בכסף הזה?

שירה עמיאל: עומדים בהתחייבויות, כלומר כסף שחויב, למשל, לחוזה הסעדה, ישולם בו הנתח של 2018 מתוך אותה התחייבות.

שירה עמיאל: הסעדה של עובדי המינהל האזרחי, בין השאר.

שירה עמיאל: מדובר בחוזים של ניקיון, חוזים של אחזקה, מכונות בתחום המים, כמו שפירטנו פה, כלים כבדים כמו ביובית וכולי.

מוסי רז: מה זה ארכיאולוגיה?

משה גפני: תעני, בבקשה.

משה גפני: יש את זה כל פעם בפנייה של המינהל האזרחי.

משה גפני: יש קצין מטה לארכיאולוגיה?

שירה עמיאל: מה עוד עושים בארכיאולוגיה?

שירה עמיאל: יש קצין מטה בארכיאולוגיה.

שירה עמיאל: כמו שפירטנו יש פרויקטים מתמשכים של חפירות במקומות שונים, למשל בבית אל, שילה ונבי סמואל.

מוסי רז: זה פרויקט של חפירת הצלה לפני בנייה שם.

מוסי רז: לא סתם כך באו לחפור שם.

שירה עמיאל: האחריות על הפרויקטים בתחום הארכיאולוגיה היא של המינהל האזרחי והם מנהלים את פרויקטי הארכיאולוגיה.

משה גפני: הוא שואל האם כאשר עושים חפירת הצלה בכל מקום בארץ, כולל ביהודה ושומרון, זאת חפירה שעושים מכיוון שאחרי זה רוצים לבנות שם?

שירה עמיאל: נמצא פה נציג המינהל האזרחי והוא ינסה לענות לשאלה כמיטב יכולתו.

משה גפני: בבקשה, שם ותפקיד לפרוטוקול.

אורעם שיימס: אני עוזר חשב, המינהל האזרחי.

אורעם שיימס: נבי סמואל, בית אל ושילה הם אתרים תיירותיים שמפתחים אותם לצרכי תיירות, לא לצרכי בנייה.

אורעם שיימס: הפיתוחים מתמשכים לאורך זמן רב.

אורעם שיימס: זה לא לצורך בנייה בכלל אלא לצורך תיירות נטו.

משה גפני: << יור >> אבל עושים את זה גם לצרכי בנייה.

משה גפני: אני מציע לא לעגל פינות מכיוון שזאת תמונת המצב.

משה גפני: ארכיאולוגיה עובדת בכל הארץ, וזה לא שונה ביהודה ושומרון.

משה גפני: רק הסמכויות שונות.

משה גפני: עושים את זה בגלל הרבה דברים.

משה גפני: עושים את זה בגלל תיירות, עושים את זה בגלל המקצוע של הארכיאולוגיה, עושים את זה בגלל לימודים.

משה גפני: << יור >>

מוסי רז: עושים חפירה בבית אל לצרכי תיירות?

משה גפני: בוודאי, מה השאלה.

משה גפני: נבי סמואל זה לצרכי תיירות.

מוסי רז: בנבי סמואל אני יכול להאמין.

מוסי רז: בבית אל?

מוסי רז: כדי לבנות שכונה חדשה.

משה גפני: יכול להיות.

משה גפני: אתה יודע אם במקרים האלה מדובר על ארכיאולוגיה לצרכי בנייה?

אורעם שיימס: אני יכול לעשות בדיקה.

אורעם שיימס: אני לא מכיר את האתר בבית אל.

מוסי רז: מה, יש תיירות בבית אל?

שירה עמיאל: בנבי סמואל ובית אל-שילה מדובר באתרים תיירותיים.

שירה עמיאל: לגבי בית אל, אם אתם רוצים שנרים טלפון ונבדוק, זה אפשרי.

מוסי רז: אני גם לא אצביע בעד אתר תיירותי כי זה אתר שהם לקחו, השתלטו על אדמה.

משה גפני: טוב, זה מיותר.

מוסי רז: הייתי שם, אגב.

מוסי רז: זה מקום מאוד יפה ומומלץ אבל מי שמכיר, אלה שודדים לגאליים – אפשר לקרוא לזה ככה.

מוסי רז: אני אצביע נגד, כמובן, ואני מציע גם לחברי להצביע נגד.

מיקי לוי: שלח אותם הביתה, שיעשו שיעורי בית.

מיקי לוי: זה ייפול, חבל.

שירה עמיאל: בגלל ארכיאולוגיה בבית אל?

שירה עמיאל: אנחנו מבררים את הנושא הזה.

מוסי רז: מבחינתי בגלל הכול.

מוסי רז: בתחבורה לא הסברת לנו כלום, מה זה מפקדה.

שירה עמיאל: אני אשמח להסביר שוב.

שירה עמיאל: מה השאלה?

שירה עמיאל: אין תוכנית ששמה תחבורה.

משה גפני: בשביל מה אתה שואל את השאלות האלה?

משה גפני: אתה הולך להצביע נגד זה?

מוסי רז: אני הולך להצביע נגד.

מוסי רז: כן.

משה גפני: זה יעבור לישיבה הבאה ואני אצטרך לגייס.

משה גפני: זה גם לא משנה.

משה גפני: אין טענות אליכם.

משה גפני: אומר חבר הכנסת מוסי רז שהוא נגד פיתוח ביהודה ושומרון והוא בעד להחזיר את זה – למי?

מוסי רז: אני בעד לחלק את הכסף.

מוסי רז: 11 מיליון שקל – שקל וחצי לכל אזרח.

שירה עמיאל: מבחינת הדחיפות של הפנייה, כמו שאתם יודעים, זאת פנייה שמגיעה בשלב מאוחר יחסית בשנה ורוב הפניות של 12% כבר אושרו.

משה גפני: אני חושב שלא היה צריך לעשות את הטריק הזה של אגף התקציבים, במקרה הזה של מינהל אזרחי או של ביטחון בכלל.

משה גפני: לא היה צריך לעשות את זה, אבל כנראה יש איזה יצר להחזיק כסף כדי לאיים על המשרדים.

משה גפני: למה ה-12% לא יכלו לבוא ביחד עם הכול?

שירה עמיאל: לא מדובר בטריק וזה באופן שקוף לגמרי.

שירה עמיאל: זה לא ביחד עם הכול כי הייתה שאלה מה יהיה הביצוע בפועל במשך השנה ואם יהיה צורך באותם העודפים.

שירה עמיאל: ברגע שהובן שכן, הועברה הפנייה.

משה גפני: בסדר.

משה גפני: אצלי יש כל הזמן ביחסים עליות ומורדות, אז בעליות אני יודע בדיוק את הסיבות.

משה גפני: במורדות לא כל כך אומרים לי.

משה גפני: אבל עכשיו אני בעליות.

משה גפני: זה יבוא בישיבה הבאה ואני אצטרך לגייס.

משה גפני: אין דרך אחרת.

משה גפני: אני חשבתי שזה גם יהיה בהסכמה, אבל אם חבר הכנסת מוסי רז לא מסכים, אני לא הולך להצביע.

משה גפני: כשנלך להצבעה אני אודיע מראש שתהיה הצבעה ובישיבה הבאה תהיה הצבעה, בעזרת השם, וזה יהיה גם בהצבעות האלה.

מוסי רז: ביום רביעי בשבוע הבא?

משה גפני: אני מעריך ככה.

משה גפני: כן.

משה גפני: תודה רבה.